b'\n_START_ARTICLE_\nAsko Kallonen\n_START_PARAGRAPH_\nAsko Kallonen (s. 1960) on suomalainen musiikkialan vaikuttaja. H\xc3\xa4n toimi vuodesta 1993 BMG Finland Oy:n tuotantop\xc3\xa4\xc3\xa4llikk\xc3\xb6n\xc3\xa4. Vuodesta 2005 Kallonen on ollut puoliksi omistamansa Helsinki Music Company -levy-yhti\xc3\xb6n hallituksen puheenjohtajana ja vastaa sen artistikiinnityksist\xc3\xa4._NEWLINE_Kallonen on ty\xc3\xb6skennellyt muun muassa HIMin, Anssi Kelan, Samuli Edelmannin ja Lordin kanssa. H\xc3\xa4n on seitsenkertainen vuoden tuotantop\xc3\xa4\xc3\xa4llikk\xc3\xb6 -palkinnon voittaja Musiikki & Media -tapahtumassa. Suurelle yleis\xc3\xb6lle Kallonen on tullut tutuksi Idols-ohjelman p\xc3\xa4\xc3\xa4tuomarina vuosina 2003 ja 2007._NEWLINE_Ennen musiikkialan tuotantoteht\xc3\xa4viss\xc3\xa4 toimimistaan Kallonen ty\xc3\xb6skenteli muun muassa Yleisradion Radiomafiassa. Vuonna 1982 h\xc3\xa4n liittyi P\xc3\xa4\xc3\xa4t-yhtyeeseen ja perusti vuonna 1984 Keba-yhtyeen yhdess\xc3\xa4 Aarno Alikosken kanssa. Samana vuonna Keba otti osaa Rockin SM-kilpailuihin sijoittuen kolmanneksi. Kallonen on opiskellut Helsingin yliopiston valtiotieteellisess\xc3\xa4 tiedekunnassa, sielt\xc3\xa4 kuitenkaan valmistumatta. Vuonna 1991 h\xc3\xa4n valmistui restonomiksi Haaga-instituutista, joka toimi tuolloin opistotasoisena oppilaitoksena._NEWLINE_Asko Kallonen on naimisissa kirjailija Katja Kallion kanssa ja heill\xc3\xa4 on tytt\xc3\xa4ret Elsa ja Ester. Kallosen ensimm\xc3\xa4inen puoliso oli kirjailija-toimittaja Nina Honkanen ja heill\xc3\xa4 on pojat Ville (s. 1987) ja Aku (s. 1989)._NEWLINE_Kallonen toimii nykyisin Warner Music Finlandin kotimaisen musiikin tuotantop\xc3\xa4\xc3\xa4llikk\xc3\xb6n\xc3\xa4.'